Predsjednik Vlade Andrej Plenković u petak je najavio obustavu održavanja nastave u obrazovnim ustanovama u Hrvatskoj na 14 dana kazavši da je Hrvatska u ratu protiv koronavirusa i njegovih posljedica na društvo i ekonomiju.

"I svijet, Europa i Hrvatska praktički su u ratu protiv virusa, protiv panike i protiv negativnih društveno-ekonomskih posljedica ove pandemije", kazao je premijer Plenković nakon sastanka s ministrima i Nacionalnim stožerom civilne zaštite u Banskim dvorima.

Najavio je dvotjednu obustavu nastave u osnovnim i srednjim školama te na fakultetima u zemlji, koja započinje od ponedjeljka, 16. ožujka. Radi se o skrojenom modelu obustave nastave.

Učenici od 1. do 4. razreda osnovne škole nastavu će pratiti putem posebnih emisija na HRT-u i Sportske televizije. Učenici starijih razreda, od 5. do 8. razreda osnovnih škola, srednje škole te studenti na fakultetima imat će online oblik nastave.

"Dio obitelji ima mogućnost da osigura čuvanje djece i brine o njima. Za one koji nemaju, pogotovo za prvo razdoblje, škole će raditi, i nastavnici će dolaziti u školu", rekao je.

Pojasnio je da roditelji koji nisu u mogućnosti čuvati djecu, mogu dijete dovesti u školu odakle će preko TV-a ili interneta moći pratiti nastavu.

Dodao je da isti način rada vrijedi i za vrtiće.

Nastava je obustavljena unatoč činjenici što samo 2,5 posto zaraženih u svijetu čine mlađi od 20 godina, ali s obzirom na posebnu bitnost djece i školskog sustava, poručio je.

Odgađa se plaćanje poreza poduzetnicima pogođenima krizom

Plenković je kazao da će se Vlada ekonomskim mjerama borbe protiv koronavirusa fokusirati na očuvanje radnih mjesta, stoga će odgodom plaćanja poreza osigurati likvidnost malih i srednjih poduzetnika.

"Odgodit ćemo plaćanje poreza na dohodak, poreza na dobit te plaćanje doprinosa. S te strane, dio prihoda koji će zbog toga biti manji lokalnim jedinicama, nadomjestit će državni proračun", poručio je Plenković.

Kazao je da će ovim mjerama biti zahvaćeni oni poduzetnici koji su direktno pogođeni krizom. Najavio je i kako će se ministar financija Zdravko Marić popodne sastati s predstavnicima maloprodajnih i distribucijskih lanaca koji su zaduženi za opskrbu hranom.

"Želimo da sustav opskrbe nesmetano funkcionira", kazao je Plenković dodavši da nema potrebe za neproporcionalnim gomilanjem prehrambenih namirnica.

Marić je kazao da postoji kontinuirani dijalog s dobavljačima i trgovačkim lancima te da rade sinergijski rade kako bi se osigurala isporuka usluga.

"Ako je neka polica ispražnjena, ne dovodimo u pitanje mogućnost opskrbe. Ljudi rade sve što je u njihovoj moći i učinit ćemo sve da se lanac opskrbe osigura", poručio je ministar Marić.

Ukuno 31 slučaj koronavirusa

Ministar zdravstva Vili Beroš izvijestio je u petak da je su u Hrvatskoj zabilježena četiri nova slučaja zaraze koronavirusom te ih je sada ukupno 31.

Ravnatelj Hrvatskog zavoda za javno zdravstvo Krunoslav Capak kazao je da su novooboljeli u Zagrebu bliski kontakti do sada poznatih bolesnika. U Puli se se radi o ugostitelju koji se vratio iz Italije i pozitivan je na koronavirus, a druga osoba iz Pule zaražena je nakon što je u Zagrebu ostvarila kontakt s osobom koja je došla iz Švicarske i kojoj je kasnije u Švicarskoj potvrđena zaraza.

---------------------------

Prijenos događanja iz minute u minutu vezano za epidemiju koronavorusa do 14 sati

NOVO 14:00 - Predsjednik Vlade Andrej Plenković pozvao je danas na sastanak predsjednika i potpredsjednike Hrvatskoga sabora te predsjednike svih Klubova zastupnika oko aktivnosti koje se poduzimaju na suzbijanju epidemije koronavirusa, koji će se održati sutra u 9 sati u Banskim dvorima. Također, sutra u 11 sati održat će se i sastanak Kriznog stožera u Vladi.

---------------------------

13:03 Predsjednik Zoran Milanović dao je izjavu o situaciji vezanoj uz epidemiju koronavirusa u Hrvatskoj.

"Smatram i dalje da bih svojim intervencijama unio pomutnju, ali smatram svojom dužnošću da se oglasim, nešto kažem, razgovaram s premijerom. Informiran sam o svemu i iskreno do sada nije napravljena niti jedna greška.

Pristup rješavanju ovog problema nošenja s ovim izazovom nije isti u svim državama, neovisno o njihovom ekonomskom stupnju razvoja, kulturi epidemiologije i javnog zdravstva.

U ovo neugodnoj, ali ne toliko nesretnoj priči, igra faktor sreće. Kada vidimo što se počelo događati u sjevernoj Italiji, a bojim se da nećemo znati gdje je napravljen teži propust, kada vidimo što se dogodilo u državi koja je razvijena i bogata onda vidimo da je i faktor sreće jako važan, ali isto tako i permanentno djelovanje, analiziranje.

Pratit ću razvoj situacije i dalje", kazao je Milanović.

---------------------------

12:24 Predsjednik Republike Zoran Milanović dat će izjavu za medije o aktualnoj situaciji vezanoj uz epidemiju koronavirusa u 13 sati u Uredu predsjednika Republike, piše N1.

---------------------------

12:16 Sabor nastavlja s radom, u formi hladnog pogona! U ovom trenutku nije prioritet da sabornica bude puna nego je prioritet da ovdje budu svi predstavnici klubova budu ovdje i konstruktivno, razborito sudjeluju u raspravama, rekao je šef Sabora Jandroković. Opširnije pročitajte OVDJE.

11:12 Prekida se nastava od ponedjeljka u svim osnovnim i srednjim školama te fakultetima u Hrvatskoj na razdoblje od dva tjedna, izjavio je Andrej Plenković na pressici. Neće raditi niti vrtići, dodao je premijer.

Premijer je kazao da će učenici od 1. do 4. razreda pratiti nastavu putem posebnih emisija na HRT-u te alternativno putem Sportske televizije.

Za više razrede od 5. do 8. razreda i srednje radi se na online nastavi.

- Dio obitelji ima mogućnost osigurati čuvanje djece. Za one koji nemaju, pogotovo kroz prvo razdoblje, škole će raditi. Ako roditelji nisu u mogućnosti osigurati da dijete bude doma, neka dovedu dijete u školi. Nastavnici će biti u školama. Dakle ako djeca nemaju gdje biti, ako roditelji ne mogu osigurati, djeca mogu doći i u vrtić i u školu, rekao je Plenković.

Nastava je obustavljena unatoč činjenici što samo 2,5 posto zaraženih u svijetu čine mlađi od 20 godina, ali s obzirom na posebnu bitnost djece i školskog sustava, poručio je.

Premijer je kazao da je dobro u ovom trenutku što su slučajevi zaraze koronavirusom u Hrvatskoj generirani dolaskom ljudi iz drugih zemalja gdje je epidemija prisutna.

Bruno Konjevic / CROPIX

Kazao je ida se u Hrvatskoj mjere poduzimaju zadnja dva mjeseca.

- Sjetit ćete se kada je bila situacija s bivšim ministrom zdravstva da sam kazao d je ovo tema koja zahtjeva angažman. Pratili smo razvoj situacije u Kini i shvatili da će ovo biti europski ali i hrvatski problem - kazao je premijer.

Poručio je građanima da nema razloga za paniku, masovne odlaske u trgovine i pribavljanje zaliha u mjerama koje su disproporcionalne.

Premijer je kazao da će se Vlada fokusirati na radna mjesta.

- Bez ikakvih dilema odgodit ćemo plaćanje poreza na dohodak i na dobit i doprinosa. Dio prihoda koji će biti manji lokalnim jedinicama proračun će nadomjestiti - kazao je.

Kazao je da će ovim mjerama biti zahvaćeni oni poduzetnici koji su direktno pogođeni krizom. Najavio je i kako će se ministar financija Zdravko Marić popodne sastati s predstavnicima maloprodajnih i distribucijskih lanaca koji su zaduženi za opskrbu hranom.

"Želimo da sustav opskrbe nesmetano funkcionira", kazao je Plenković dodavši da nema potrebe za neproporcionalnim gomilanjem prehrambenih namirnica.

Marić je kazao da postoji kontinuirani dijalog s dobavljačima i trgovačkim lancima te da rade sinergijski rade kako bi se osigurala isporuka usluga.

"Ako je neka polica ispražnjena, ne dovodimo u pitanje mogućnost opskrbe. Ljudi rade sve što je u njihovoj moći i učinit ćemo sve da se lanac opskrbe osigura", poručio je ministar Marić.

Premijer je apelirao i na sugrađane starije dobi da budu posebno oprezni.

- Oni su najrizičnija skupina, neka se što manje izlažu i neka vode discipliniran način života u ovom trenutku - kazao je premijer.

Bruno Konjevic / CROPIX

-----------------------------

11:10 Muzej suvremene umjetnosti u Zagrebu izvijestio je u petak da nastavlja s programom, uz pojačane mjere u cilju zaštite posjetitelja od koronavirusa.

-----------------------------

11:09 Radnici koji rade u inozemstvu, a ovaj vikend se vraćaju kući, na područje Varaždinske županije, dobit će rješenja o aktivnom zdravstvenom nadzoru od sanitarne inspekcije i morat će u 14-dnevnu izolaciju, rekao je u petak načelnik Stožera civilne zaštite Varaždinske županije Robert Vugrin.

To znači, dodao je, da neće biti u mogućnosti u nedjelju ponovo otići na rad u inozemstvo.

Varaždinska županija je pogranično područje i tijekom dana očekuje se veliki priljev hrvatskih državljana iz Austrije i Slovenije, posebno iz regija Bela krajina te iz Njemačke.

Mjere izolacije će. osim za njih, vrijediti i za one koji dolaze iz Francuske, Švicarske, Španjolske, Nizozemske, Engleske i Švedske i zato je važno da da imaju prave informacije.

Načelnik županijskog Stožera dodao je da u Varaždinskoj županiji nema novozaraženih i u karanteni su još uvijek četiri osobe koje imaju dobru kliničku sliku.

-----------------------------

11:03 Od idućeg tjedna razmatra se zatvaranje škola u Hrvatskoj, doznaje se iz Vlade.

-----------------------------

9:37 U 10 sati članovi kriznog stožera na sastanku u Vladi s premijerom Plenkovićem oko koronavirusa.

-----------------------------

U devet sati počela je konferencija za medija Stožera Civilne zaštite na kojoj su ministri i liječnici otkrili nove informacije o koronavirusu u Hrvatskoj.

"Od sinoć imamo četiri nova bolesnika", kazao je ministar zdravstva Vili Beroš. Dvoje je iz Pule, a dvoje iz Zagreba.

"Čuli ste da ima nekoliko novih bolesnika. Prema informacijama koje su mi kolege rekle svi oni imaju blaži oblik bolesti i trenutno se ništa ni s ostalima ne događa značajno. Sve mjere koje smo spominjali jučer i svih ovih dan, važno je da svi osvijeste što se događa i prema tome se ponašaju. Vidite da su to ljudi koji se vraćaju iz zaraženog područja. Treba biti oprezan i oni moraju biti svjesni da se moraju javiti i identificirati da bi se zaustavilo širenje", kazala je Alemka Markotić, ravnateljica Klinike za infektivne bolesti Fran Mihaljević.

Krunoslav Capak, šef HZJZ-a kazao je da se po pitanju novih slučajeva zaraze radi o bliskim kontaktima ili uvezenim bolesnicima.

"U Zagrebu se radi o dva obiteljska kontakta od poznatih nam bolesnika, a u Puli se radi o jednom ugostitelju koji se vratio iz Italije i pozitivan je, a druga osoba je ostvarila kontakt u Zagrebu s osobom koja je došla u iz Švicarske i kojoj je u Švicarskoj potvrđen koronavirus. Epidemiološka situacija je povoljna, mi smo u svim mjestima gdje postoje bolesnici su tražili kontakte i kontakte od kontakta, propisivali epidemiološke mjere i davali savjete. Popodne će biti poznato koliko su kontakta novi ljudi koji su zaraženi imali", kazao je Capak.

Beroš: 'Broj zaraženih će porasti'

Ministar Beroš je kazao da će broj zaraženih sljedećih dana porasti.

- Mi o svemu revno i točno izvještavamo. Nadamo se da će epidemija početi jenjavati uskoro. Bitno je znati preko 80 posto bolesnika imaju vrlo blagu sliku. Neki ni ne znaju da su bolesni. Ne treba se bojati, trebamo biti oprezni. Možemo imati savršene mjere, odgovornost svakog od nas je najveća. Izbjegavati javna okupljanja, izbjegavati sve što nije nije nužno. To može znatno utjecati na epidemiološku sliku - kazao je ministar.

Na pitanje zašto se malo ljudi testira, ministar je kazao da su zaraženi među nama da bi se već mnogi razbolijevali.

- Broj takvih nije značajan u ovom trenutku - kazao je.

Testirano je 500 i nešto ljudi, kazala je Markotić. Tvrdi da među masom ljudi koji su testirani je masa negativnih.

- Potpuno je netočno da se drugi ne testiraju. Testovi su samo jedno sredstvo liječnicima da lakše prate bolesnike. Oni nisu mjera prevencije. Sve mjere prevencije koje rade sve nadležne službe su mjere koje pomažu. Sada moramo svi zajedno odraditi svatko svoj dio.

Stanovništvo se mora ponašati odgovorno i provoditi sve higijenske mjer. Ni u kojem trenutku ne treba biti panika. Razumni strah postoji, a panika je negativna reakcija koja donosi štetu. Oni koji po mrežama žele širiti paniku čine štetu.

Što se tiče zdravstvenih ustanova, ne treba svatko hrliti tamo ako je malo zašmrcao. Jedan negativan test za nekog tko je šmrcao taj jedan dan ne znači ništa. ako ste bili u kontaktu, rizičnim područjima, ako imate simptome, prvo se treba najaviti pa doći na testiranje.

Hrljenje u zdravstvene ustanove može doprinijeti širenju infekcija kao što se dogodilo u Italiji. Otvorit ćemo ako treba višak telefona. Molim za strpljenje, nas je malo, ljudi puno, kao i potencijalnih pacijenata. Molim za odgovorno ponašanje - kazala je Markotić.

- Više pozitivnih zadnjih dana je bilo iz ugostiteljstva, mislim da sam dovoljno rekla - kazala je Markotić.

'Nemojte ići na javna okupljanja'

Capak je kazao da popis ljudi koji su u samoizolaciji mogu dostaviti MUP-u koji bi ih mogao provjeravati.

- Postoji ta mogućnost. Postoji mogućnost i da se preko mobitela prate ljudi koji su u samoizolaciji. Hoću naglasiti da apeliramo na svijest naših građana, da je to potrebna mjera, mjera samoizolacije. Nek pogledaju koliko ima smrtnih slučajeva vani. Ta osoba koja je prekršila samoizolaciju počinila je ozbiljno kazneno djelo - kazao je Capak.

- Mi nismo zatvorili kafiće niti druge objekte. Ali apeliramo na ljude da ne idu na javna okupljanja - kazao je.

Markotić je kazala da su dvije nove zaražene osobe u Zagrebu mlađe dobi, te da bi zaražene osobe u Puli isto trebale biti mlađe dobi.

- Ono što su mi rekli i što mi je bilo najvažnije kao infektologu je kakva je njihova klinička slika. Troje ima vrlo blage simptome sa šmrcanjem i blažim kašljem, jedna osoba ima temperaturu no temperatura ne znači da je to teška bolest jer ona ide uz bolest. Za sada na sreću nije bilo težih bolesnika - kazala je Markotić.

Na pitanje imamo li na granici dovoljno sanitarnih inspektora s obzirom na širenje popisa zemalja čiji će se putnici pregledavati na graničnim prijelazima, Capak je kazao da ima.

- Sigurno je da će ova situacija proširenja tih zemalja stvoriti dodatne probleme na granici ali postoji rješenje za to. WHO je donio odluku da se radi o pandemiji. Hrvatski zdravstveni sustav se prilagodio tome i ministar je donio odluku da se radi o epidemiji. To daje vladi i ministru dodatne mogućnosti da osim što može mobilizirati ljude, opremu i sredstva, može i donositi naredbe što znači da neće više biti potrebno, kada to administrativno riješimo, da se izda rješenje nego će ono automatski vrijediti za sve koji dolaze iz tih zemalja da idu u samoizolaciju - kazao je Capak.